WINTERREISE | Recital vocal | Liviu Holender (bariton), Lukas Rommelspacher (pian)
2026-05-07 19:00 - 20:00 (Europe/Bucharest) | Sala ARChA, UPT, Bd. Mihai Viteazu, nr. 1, UPT, Timișoara
Unul dintre cele mai tulburătoare cicluri de lieduri din istoria muzicii, Winterreise de Franz Schubert explorează solitudinea, dorul și introspecția printr-un parcurs muzical de o intensitate rară. Pe versurile poetului Wilhelm Müller, călătoria devine o meditație profundă asupra iubirii pierdute și a fragilității sufletului uman.
Liviu Holender și Lukas Rommelspacher aduc la viață această capodoperă romantică într-un recital de mare sensibilitate artistică, în care vocea și pianul construiesc împreună un univers sonor intim și profund emoționant.
·F. SCHUBERT: Winterreise – Călătorie de iarnă, ciclu de lieduri, D. 911
Un recital de o intensitate poetică aparte, în care muzica lui Schubert devine confesiune și reflecție asupra condiției umane.
Invitat: Ioan Holender

IMPERIAL | Orchestra simfonică a Filarmonicii Banatul Timișoara | Dirijor: Lawrence Foster, solist: Alexei Volodin – pian
2026-05-08 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Sub titlul Imperial, concertul simfonic din 8 mai aduce în prim-plan două lucrări emblematice ale romantismului.
În prima parte a serii, Concertul pentru pian și orchestră nr. 5 în mi bemol major, op. 73 „Imperialul” de Ludwig van Beethoven oferă solistului Alexei Volodin cadrul ideal pentru a evidenția forța, claritatea și noblețea discursului pianistic. Considerat unul monumentalele concerte ale repertoriului pianistic, „Imperialul” se remarcă prin dialogul său amplu cu orchestra și prin caracterul eroic al temelor.
Partea a doua este dedicată Simfoniei nr. 3 în la minor, op. 56 „Scoțiana” de Felix Mendelssohn, o lucrare inspirată de peisajele și atmosfera nordică.
Un program care trasează orizonturi stilistice distincte, reunite sub bagheta dirijorului Lawrence Foster, într-o seară ce pune în valoare eleganța și expresivitatea marii literaturi simfonice.

THE LIGHT BEYOND | Orchestrele și Corurile Filarmonicilor din Timișoara și Arad | Dirijor: Gabriel Bebeșelea | Soliști: Nadine Koutcher– soprană, Jungrae Noah Kim – bariton
2026-05-15 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Sub conducerea dirijorului Gabriel Bebeșelea, orchestrele și corurile Filarmonicilor din Timișoara și Arad se reunesc într-un proiect de amploare pentru interpretarea lucrării Un recviem german de Johannes Brahms.
Considerată una dintre cele mai importante creații vocal-simfonice ale secolului al XIX-lea, lucrarea se distinge prin mesajul său profund uman: nu este un recviem tradițional, ci o meditație asupra alinării, adresată celor rămași.
Participarea sopranei Nadine Koutcher și a baritonului Jungrae Noah Kim adaugă un plus de sensibilitate și rafinament, vocile lor integrându-se natural în ansamblul sonor.
Dirijorii corurilor: Iosif Todea, Robert Daniel Rădoiaș.
_________
UN RECVIEM GERMAN de Brahms | O capodoperă unică în istoria muzicii sacre
Compus între anii 1865 și 1868, Ein deutsches Requiem op. 45 reprezintă una dintre cele mai importante creații vocal-simfonice ale romantismului european. Lucrarea a fost concepută într-o perioadă marcată de pierderi personale pentru Johannes Brahms – moartea mamei sale și dispariția lui Robert Schumann – experiențe care au influențat profund caracterul introspectiv al partiturii.
Deși poartă denumirea de „recviem”, creația lui Brahms se diferențiază radical de tradiția liturgică a genului. Spre deosebire de recviemurile lui Mozart, Verdi sau Berlioz, Brahms renunță complet la textul latin al slujbei catolice pentru morți și selectează fragmente din Biblia lui Luther, în limba germană.
Lucrarea nu urmărește dramatismul Judecății de Apoi și nici ideea pedepsei divine, ci propune o meditație profund umană asupra durerii, efemerității și consolării. Accentul cade asupra celor rămași în viață, nu asupra morților.
GABRIEL BEBEȘELEA | Dirijor
Gabriel Bebeșelea este unul dintre cei mai apreciați dirijori ai generației sale, remarcat pentru rafinamentul artistic și preocuparea constantă pentru explorarea și redescoperirea repertoriului muzical. În prezent, este Dirijor Principal al Filarmonica George Enescu și Director Artistic al Musica Ricercata, ansamblu și festival dedicate interpretărilor istorice pe instrumente de epocă. Din 2023, este Dirijor în Rezidență al Filarmonica Banatul, unde a inițiat proiecte de amploare precum Gurrelieder și versiuni concertante ale operelor Castelul Prințului Barbă Albastră și Oedipe.
Recunoscut pentru versatilitatea sa artistică, Gabriel Bebeșelea desfășoară o intensă carieră internațională, colaborând cu ansambluri de prestigiu precum Rundfunk-Sinfonieorchester Berlin, Konzerthausorchester Berlin, Royal Philharmonic Orchestra, Orchestre National du Capitole de Toulouse, Antwerp Symphony Orchestra, Singapore Symphony Orchestra, Aarhus Symphony Orchestra, Tonkünstler Orchestra și Prague Philharmonia, între multe altele.
Stagiunea 2025/26 include revenirea sa la Aarhus Symphony Orchestra, concerte alături de Ulster Orchestra și apariții la Concertgebouw Amsterdam. Totodată, va conduce Antwerp Symphony Orchestra în cadrul Festivalul Internațional George Enescu și va dirija la Kölner Philharmonie.
În stagiunea 2024/25, Gabriel Bebeșelea a debutat la pupitrul Shanghai Philharmonic Orchestra, a realizat un turneu cu Tonkünstler Orchestra și a dirijat Romanian Chamber Orchestra în concerte susținute la Choriner Musiksommer și la Concertgebouw Amsterdam. Un moment important al stagiunii l-a constituit concertul susținut alături de Filarmonica George Enescu cu ocazia Zilei României la Expoziția Mondială Osaka 2025.
Dirijor de operă apreciat, Gabriel Bebeșelea a devenit în 2011 cel mai tânăr Dirijor Principal din istoria Opera Națională Română din Iași. În 2015 a ocupat aceeași poziție la Opera Națională Română din Cluj-Napoca, iar între 2016 și 2023 a fost Dirijor Principal al Filarmonica de Stat Transilvania.
Activitatea sa artistică este completată de o importantă dimensiune de cercetare muzicologică. În 2017 a fondat Musica Ricercata, proiect dedicat recuperării și reinterpretării repertoriului uitat, de la baroc până la muzica modernă. În colaborare cu Rundfunk-Sinfonieorchester Berlin, a realizat înregistrarea oratoriului redescoperit Strigoii și a lucrării Pastorale – Fantaisie pour petite orchestre, pe care a cercetat-o și editat-o personal.
Născut în 1987, Gabriel Bebeșelea s-a format sub îndrumarea unor mari maeștri precum Bernard Haitink și Kurt Masur. În 2011 a beneficiat de un stagiu de pregătire la Royal Concertgebouw Orchestra, unde a asistat repetițiile unora dintre cei mai importanți dirijori ai lumii.
Talentul său a fost recompensat prin numeroase distincții, între care Premiul I la Competiția Internațională de Dirijat Lovro von Matačić și la Competiția Internațională de Dirijat Jeunesses Musicales. A urmat studii postuniversitare la Universitatea de Muzică și Arte Performative din Viena, sub îndrumarea profesorului Mark Stringer, iar în 2018 a obținut titlul de doctor summa cum laude la Universitatea Națională de Muzică București.
GABRIEL BEBEȘELEA ȘI FILARMONICA BANATUL | Proiecte care au schimbat scena muzicală timișoreană
Dirijor în Rezidență al Filarmonicii Banatul Timișoara în această stagiune, Gabriel Bebeșelea va conduce concertul de vineri, 15 mai 2026.
Colaborarea sa strânsă cu instituția a dat naștere, de-a lungul timpului, unor proiecte de anvergură care au redefinit standardele de performanță în România, precum Gurre-Lieder de Schönberg, Castelul Prințului Barbă Albastră de Béla Bartók și Oedipe de George Enescu.
Începând cu 2023, an în care Timișoara a deținut titlul de Capitală Europeană a Culturii, Bebeșelea a ocupat poziția de Dirijor Principal Invitat al Filarmonicii Banatul Timișoara timp de două stagiuni.
Un moment de referință al acestei etape a avut loc pe 16 decembrie 2023 prin premiera absolută a lucrării Recviem In Memoriam, dedicată victimelor comunismului, un concept ce îi aparține maestrului.
Ultima colaborare care a pus Timișoara pe harta culturală a lumii a fost proiectul Musica Ricercata | DiVERDI, încheiat recent cu un succes răsunător. În premieră pentru România, muzica lui Giuseppe Verdi a fost interpretată pe instrumente de epocă la diapazonul de 432 Hz. Amploarea demersului a fost confirmată de colaborarea cu Warner Classics, care a realizat în România înregistrarea unui CD și a unui documentar dedicate acestui proces artistic inovator.

NADINE KOUTCHER | Soprană
Soprana Nadine Koutcher, invitată ca solistă în concertul din 15 mai 2026, este una dintre cele mai strălucite prezențe ale scenei lirice contemporane. S-a născut la Minsk în anul 1983 și și-a început parcursul artistic prin studiul teoriei muzicale, absolvind în 2003 Colegiul de Muzică de Stat din orașul natal.
Ulterior, și-a continuat formarea la Conservatorul din Sankt Petersburg, unde a studiat canto sub îndrumarea renumitei profesoare Tamara Novichenko, obținând diploma în 2011.
Ascensiunea sa artistică a fost rapid confirmată prin numeroase premii importante. În 2006 a câștigat Premiul I la concursul vocal din cadrul Festivalului de Muzică Religioasă „Mahutny Bozha”, iar în 2007 a obținut două Premii I la concursuri internaționale prestigioase: Concursul „Bibigul Tulegenova” din Kazahstan și Concursul „Irina Bogacheva” din Sankt Petersburg.
În același an, a debutat pe scenă în rolul Marfa din opera Mireasa țarului de Rimski-Korsakov.
Din 2009, Nadine Koutcher a devenit solistă a Teatrului „Mihailovski” din Sankt Petersburg, unde a interpretat roluri emblematice pentru soprana lirică și de coloratură, precum Violetta din La Traviata de Verdi, Oscar din Un ballo in maschera sau Prințesa Eudoxie din La Juive de Halévy.
Colaborarea sa cu dirijorul Teodor Currentzis a marcat o etapă importantă în carieră, artista fiind invitată în 2012 în ansamblul Teatrului de Operă și Balet „P. I. Ceaikovski” din Perm.
Un moment definitoriu l-a constituit interpretarea rolului Medea în premiera rusă a operei contemporane Medeamaterial de Pascal Dusapin, pentru care a fost distinsă cu prestigiosul premiu „Masca de Aur” în 2013.
A evoluat pe scene de prestigiu internațional precum Concertgebouw Amsterdam, Festivalul Norwich Norfolk, Opera de Stat din Berlin și Teatro Real din Madrid, unde a obținut un nou succes în rolul Doña Isabel din The Indian Queen de Purcell, recompensat ulterior cu o a doua „Mască de Aur”.
Repertoriul său include roluri precum Elvira din I Puritani, Lucia din Lucia di Lammermoor, Gilda din Rigoletto, Contesa Almaviva din Nunta lui Figaro și Olympia din Povestirile lui Hoffmann, precum și lucrări vocal-simfonice de Beethoven, Bach, Mahler și Brahms.
Prin tehnica vocală impecabilă, expresivitatea profundă și versatilitatea stilistică, Nadine Koutcher se afirmă drept una dintre cele mai importante soprane ale generației sale.

JUNGRAE NOAH KIM | Bariton
Baritonul Jungrae Noah Kim urcă pe scena Sălii Capitol, vineri, 15 mai, în calitate de solist. Este câștigătorul Concursului Belvedere din 2024 și laureat cu Premiul al II-lea la Concursul de la Geneva în același an.
În această stagiune, artistul își face debutul în rolurile lui Vodník din Rusalka la Nouvel Opéra Fribourg și Marcello din La Bohème la Theater Orchester Biel Solothurn, Elveția, precum și în lucrări vocal-simfonice precum Stabat Mater de Dvořák și Ein deutsches Requiem de Brahms.
În stagiunea precedentă a interpretat rolul lui Jupiter din Die Liebe der Danae la Opera Carlo Felice din Genova.
Jungrae Noah Kim a fost finalist la Concursul Viñas și la Concursul „Eva Marton” în 2024, după ce în 2023 a câștigat Concursul de la Marmande din Franța, Concursul de Operă de la Shizuoka din Japonia și Concursul Internațional de Canto din Seul.
Ca membru al Programului pentru Tineri Artiști al Operei din Zürich, a interpretat roluri în producții precum Die Gezeichneten de Franz Schreker, Madama Butterfly, Rigoletto și Il barbiere di Siviglia.
În stagiunea 2022–2023 a cântat rolurile Wagner din Faust, Baronul Douphol din La Traviata, Gregorio din Roméo et Juliette, precum și Mandarinul și Ping din Turandot.
Artistul a colaborat cu dirijori precum Fabio Luisi, Vladimir Jurowski, Gustavo Gimeno și Hartmut Keil, precum și cu regizori precum Barrie Kosky și Ted Huffman.
Înainte de a se alătura studioului de operă, a debutat în rolul lui Belcore din L’elisir d’amore la Opera din Seul și în rolul lui Masetto din Don Giovanni la Festivalul de la Bregenz.
Jungrae Noah Kim a studiat la Universitatea Națională din Seul și la Universitatea de Arte din Zürich, colaborând cu artiști renumiți precum Hedwig Fassbender, Brigitte Fassbaender și Andreas Homoki.

IN CONCERTO | Orchestra Facultății de Muzică și Teatru Timișoara | Dirijor: Christian Câșleanu
2026-05-21 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
IN CONCERTO | Concert simfonic
Orchestra Facultății de Muzică și Teatru
Dirijor: Christian Câșleanu
Joi, 21 mai 2026, ora 19:00
Sala Capitol
Un concert care aduce pe scenă energia și entuziasmul unei noi generații de muzicieni. Orchestra Facultății de Muzică și Teatru propune o seară dedicată repertoriului simfonic concertant, în care pasiunea pentru muzică și rigoarea interpretării se împletesc într-o experiență artistică autentică.
Sub bagheta dirijorului Christian Câșleanu, tinerii instrumentiști vor interpreta lucrări de G. BIZET, F. DEVIENNE, G. DONIZETTI, E. GRIEG, S. KOUSSEVITZKY, W. A. MOZART, G. B. PERGOLESI, G. PUCCINI, J. SIBELIUS, G. VERDI.
_______
ORCHESTRA FACULTĂȚII DE MUZICĂ ȘI TEATRU – UVT
Orchestra Facultății de Muzică și Teatru din cadrul Universității de Vest din Timișoara este un ansamblu alcătuit din tineri muzicieni aflați în etapa formării profesionale. De-a lungul anilor, la pupitrul dirijoral al orchestrei au fost maeștri precum Sabin Pautza, Remus Georgescu, Gheorghe Costin, Jean François Antonioli, Dorin Frandeș și Peter Oschanitzky. Ansamblul a concertat în cadrul Festivalului Internațional „Timișoara muzicală” sau în săli importante precum „Auditorium Parco della Musica – Sala Petrassi” din Roma.
CHRISTIAN CÂȘLEANU – DIRIJOR
Tânărul dirijor Christian Câșleanu s-a născut în Germania, într-o familie cu tradiție muzicală de origine română și a început să cânte la pian de la o vârstă fragedă.
De-a lungul timpului, a dirijat orchestre simfonice precum Rheinische Philarmonie Koblenz, Würtembergisches Kammerorchester Heilbronn, Sinfonieorchester Aachen (Germania), Limburgs Symfonie Orkest (Olanda), Balkan Symphony Orchestra (Italia), Filamonica Mihail Jora Bacău, Filarmonica Banatul Timișoara, Filarmonica Moldova Iași, Filarmonica de Stat Târgu Mureș, Filarmonica Paul Constantinescu – Ploiesti și Camerata Regală București.
Christian s-a specializat în repertoriul de operă, începând cu principalele opere lirice până la lucrări contemporane. A lucrat la teatre precum Opera Bonn, Aachen, Düsseldorf, Lüneburg (Germania), Opera national de Lorraine din Nancy (Franța), Opera Zuyd Maastricht si Opera Națională București
A obținut două diplome de licență în dirijat orchestră și pian la Conservatorul din Maastricht (Olanda), unde a studiat cu profesorii Enrico Delamboye, Jan Stulen și Thomas Dorsch (dirijat) și Katia Veekmans (pian). În plus, s-a specializat în dirijat orchestră, finalizând la același institut studiile de masterat cu Arjan Tien.
În același timp, și-a perfecționat studiile cu Per Borin (Musikhochschule Stuttgart) și Ovidiu Bălan (Academia Europeană de Arte). În plus, a urmat următoarele cursuri de măiestrie cu: Jorma Panula, Sylvain Cambreling, Christian Ehwald, Sigmund Thorp, Martin Akerwall, Dr. Peter Ettrop Larsen, Enrique Garcia Asensio și Cristian Măcelaru.
Recent, a lucrat ca dirijor asistent al maestrului Cristian Măcelaru cu Staatskapelle Berlin, DSO Berlin, Orchestre National de France, Dresden Philharmaronie și lucrează în mod regulat împreună cu Orchestra Simfonică WDR din Köln.
Din februarie 2024, Christian Câșleanu este asistent. univ. drd. la Facultatea de Muzică și Teatru, Universitatea de Vest din Timișoara.
Tabea Bebeșelea – flaut (clasa – Conf. Univ. Dr. Matei Ioachimescu)
Tabea Bebeșelea este flautistă și studentă la Facultatea de Muzică și Teatru din cadrul Universității de Vest din Timișoara, unde studiază la clasa conf. univ. dr. Matei Ioachimescu. A început studiul flautului la Liceul de Arte „Regina Maria” din Alba-Iulia, pe care l-a absolvit în 2022.
Începând cu 2022 face parte din Romanian Flute Ensemble, alături de care a participat la numeroase festivaluri și turnee naționale, precum inSuflu, Icons și „riTM în Banat”. În cadrul acestor proiecte a concertat pe scene importante, inclusiv la Conservatorul „Santa Cecilia” din Roma și la Ambasada României din Vatican.
De-a lungul timpului, a obținut premii la numeroase concursuri și olimpiade de interpretare instrumentală și a participat la masterclass-uri susținute de muzicieni și pedagogi renumiți precum Andre Cebrian, Matthieu Gauci-Ancelin, Andrea Oliva, Mario Caroli și Silvia Careddu. De asemenea, a participat la festivaluri și academii internaționale precum Icon Art, Eufonia Festival și Tampere Flute Fest.
A colaborat cu instituții precum Filarmonica Banatul și Filarmonica de Stat din Sibiu, susținând concerte în cadrul unor festivaluri importante de muzică de cameră și muzică contemporană.
În prezent, este bursieră în cadrul Programului „Carol I”, program care susține excelența academică și artistică a tinerilor performeri din România.
Elisa-Elena Gheorghe – soprană (clasa – Conf. univ. dr. habil. Ștefan Ignat)
Elisa-Elena Gheorghe este o tânără soprană originară din Târgoviște, care și-a început parcursul artistic în universul cald al folclorului, un fundament ce i-a conturat sensibilitatea muzicală și expresivitatea scenică. În timp, interesul său s-a orientat către repertoriul clasic, pe care îl abordează cu pasiune și dăruire.
A absolvit Facultatea de Muzică din Brașov, ca șefă de promoție, iar în prezent urmează studiile de masterat în cadrul Facultății de Muzică și Teatru din Timișoara. A susținut recitaluri și spectacole în orașe precum Brașov, București, Cluj-Napoca, Târgoviște și Timișoara. Printre experiențele importante ale parcursului său artistic se numără participarea la Festivalul Național de Romanță „Crizantema de Aur”, precum și debutul pe scena Operei Brașov în rolul lui Cherubino din opera „Le Nozze di Figaro” de W. A. Mozart.
Cristina Gălescu – vioară (clasa – Lect. Univ. Dr. Vlad Popescu)
Cristina Gălescu este o violonistă originară din Republica Moldova, apreciată pentru muzicalitatea sa, expresivitate și implicarea artistică pe scenă. A absolvit Liceul Republican de Muzică „Ciprian Porumbescu” din Chișinău în 2022, la clasa doamnei profesoare Andriuța Viorica, iar în în prezent este studentă în ultimul an la clasa domnului lect. univ. dr. Vlad Popescu.
De-a lungul timpului, a participat la numeroase masterclass-uri susținute de muzicieni de renume internațional precum Suyeon Kang, Nurit Stark, Mayumi Kanagawa, Elicia Silverstein și Kamile Kubiliute, experiențe care au contribuit semnificativ la dezvoltarea sa interpretativă. A colaborat cu Orchestra Sinfonietta în cadrul proiectelor orchestrale desfășurate în august 2024, iar în ianuarie 2026 a făcut parte din proiectul Gala Premiilor Musicrit la București în cadrul Orchestrei Române de Tineret, iar prin programul Bip Erasmus+ a luat parte la un proiect orchestral cameral de Muzică Barocă în Bari, Italia, experiență care i-a lărgit perspectiva artistică și interpretativă.
Prin seriozitate, sensibilitate artistică și dedicare față de muzică, Cristina Gălescu se conturează ca o prezență promițătoare a noii generații de violoniști din spațiul românesc.
Ada-Petra Mîrza – mezzosoprană (clasa – Lect. univ. dr. Diana Gabriela Matei)
Ada Mîrza este o tânără mezzosoprană cu o expresivitate scenică aparte și un timbru cald, profund, care captează imediat atenția publicului. A absolvit Colegiul de Arte din Baia Mare, unde s-a format sub îndrumarea doamnelor profesoare Tohătan Cristina şi Cozma Cristina. În 2022 a fost distinsă cu Premiul I la Olimpiada Națională de Interpretare Vocală, conformându-se astfel valoarea artistică la nivel național.
De-a lungul timpului, a colaborat cu importante instituții de cultură precum Teatrul Municipal Baia Mare, Opera Națională Română din Timișoara și Fundația Culturală EuroArt, contribuind la numeroase proiecte și spectacole de înaltă ținută.
Este deținătoarea prestigiosului Grant „Regele Carol I”, acordat tinerilor artiști care se remarcă prin excelență, seriozitate și potențial de excepție și în prezent este studentă în ultimul an la clasa doamnei lect. univ. dr. Diana Gabriela Matei.
Cu o prezență scenică matură și o voce care promite să se afirme pe marile scene lirice, Ada Mîrza este una dintre cele mai promițătoare mezzo-soprane ale noii generații din România.
David Ardelean Gabriel – contrabas (clasa Asist. Univ. Drd. Arthur Balogh)
David Ardelean Gabriel este un tânăr contrabasist, absolvent al Liceul Național de Arte „Ion Vidu” din Timișoara, unde a studiat sub îndrumarea profesorului Ioan Lăcătuș.
În prezent, este student în anul IV în cadrul Facultatea de Muzică și Teatru din Timișoara, continuându-și formarea artistică la clasa asist. univ. drd. Arthur Balogh.
Activitatea sa muzicală s-a conturat prin numeroase apariții orchestrale, colaborând în calitate de instrumentist contrabasist cu Filarmonica Banatul Timișoara și Filarmonica din Arad, experiențe care i-au oferit oportunitatea de a aprofunda repertoriul simfonic și de a-și dezvolta expresivitatea artistică în cadrul ansamblului orchestral.
De-a lungul formării sale, a participat la cursuri de măiestrie susținute de renumitul contrabasist Dominik Wagner, experiență ce a contribuit semnificativ la dezvoltarea sa interpretativă și muzicală.
Andreea Corîci – soprană (clasa- Conf. Univ. Dr. Habil Ștefan Ignat)
Andreea Corîci este soprană lirică și masterandă în cadrul Facultății de Muzică și Teatru din Timișoara, clasa conf. univ. dr. habil. Ștefan Ignat.
Este absolventă a Academiei Naționale de Muzică „Gheorghe Dima” din Cluj-Napoca, secția Canto, unde a studiat la clasa prof. univ. dr. habil. Ramona Eremia.
Parcursul său artistic a început încă din copilărie, când a descoperit muzica ușoară, iar ulterior s-a apropiat și de muzica populară, experiențe care au contribuit la formarea unei expresivități vocale diverse și a unei abordări interpretative versatile. Repertoriul său clasic include arii din opere de Mozart, Puccini, Verdi, Bellini și Donizetti, precum și lied și muzică vocal-simfonică, iar activitatea sa artistică se extinde și către genuri precum muzică spaniolă, soul, jazz, blues, pop și R&B.
În interpretare, Andreea Corîci urmărește autenticitatea expresiei muzicale și coerența discursului artistic, căutând să transmită emoția fiecărei partituri într-o formă cât mai firească și sinceră.
Rebeca Pricopi – mezzosoprană (clasa – asist. univ. drd. Bogdan Zahariea)
Rebeca Pricopi este o tânără mezzosoprană cu o activitate artistică promițătoare, absolventă a Facultății de Interpretare, Compoziție și Studii Muzicale Teoretice din cadrul Universității Naționale de Arte „George Enescu” din Iași, specializarea Canto, promoția 2024.
Pe parcursul anilor de studiu a obținut numeroase premii la concursuri naționale, remarcându-se prin versatilitate interpretativă, expresivitate scenică și un timbru cald. În cadrul producțiilor universitare a interpretat roluri importante din repertoriul liric, precum Cherubino din Nunta lui Figaro de Mozart, Orfeo din ,,Orfeo ed Euridice de Gluck” și Spiridon din ,,O noapte furtunoasă” de Paul Constantinescu, prezentată în cadrul Festivalul Muzicii Românești. Examenul de licență l-a susținut cu rolul titular Carmen din celebra operă omonimă de Bizet.
Începând cu 2025 este masterandă la Facultatea de Muzică și Teatru din cadrul Universității de Vest din Timișoara, specializarea Canto, unde își continuă perfecționarea vocală și interpretativă.
Pe parcursul acestui an a debutat în rolul Serafinei din opera Il Campanello de G. Donizetti și a participat la numeroase concerte și gale lirice, printre care concerte pe scena Operei Naționale din București, concert la Filarmonica Banatul Timișoara, precum și Gala de operă și operetă organizată la Opera Națională Română din Timișoara.
Estera Gherasim – vioară (clasa – Lect. Univ. Dr. Vlad Popescu)
Estera Gherasim face parte din noua generație de tineri muzicieni care își exprimă personalitatea artistică prin sensibilitate, rafinament și autenticitate. Printr-o relație profundă cu muzica și o prezență scenică elegantă, reușește să transmită emoție și naturalețe în fiecare apariție artistică. Parcursul său muzical a început la Liceul de Artă „Ion Vidu” din Timișoara, pe care l-a absolvit în 2022. În prezent își continuă formarea în cadrul Facultății de Muzică și Teatru din Timișoara la clasa domnului lect. univ. dr. Vlad Popescu.
De-a lungul timpului, a colaborat cu instituții muzicale importante, printre care Filarmonica „Banatul” din Timișoara și Filarmonica din Arad, acumulând experiență orchestrală în cadrul ansamblurilor simfonice. Totodată, a fost implicată în proiecte culturale și recitaluri desfășurate împreună cu Asociația Trib’Art, contribuind la promovarea muzicii clasice în cadrul evenimentelor artistice dedicate publicului larg.
Dorind să-și dezvolte permanent expresivitatea și viziunea interpretativă, a participat la numeroase cursuri de perfecționare și masterclass-uri coordonate de muzicieni consacrați precum Ioan Fernbach, Yulia Berniskaya, Florin Paul, Gabriel Croitoru, Alexandru Tomescu, Sarah Nemțanu și Florin Iliescu. Experiențele din cadrul Eufonia Baroque Academy au reprezentat, de asemenea, un pas important în aprofundarea muzicii de cameră și a stilisticii repertoriului baroc.
Pe parcursul anilor de studiu, Estera Gherasim a obținut numeroase premii și distincții la concursuri și olimpiade de interpretare instrumentală, printre care Premiul I la Concursul Euroregional de Vioară „Eugen Cuteanu” și la Olimpiada Națională de Interpretare Instrumentală.
Prin delicatețea expresiei muzicale, disciplină și pasiunea autentică pentru vioară, Estera își construiește cu discreție și eleganță un profil artistic promițător, conturându-se ca o prezență sensibilă și valoroasă în peisajul muzical tânăr din România.
Natanael Caraman – pian (clasa – Conf. Univ. Dr. Sorin Dogariu)
Caraman Natanael este un tânăr pianist, absolvent al Colegiul de Arte „Sabin Drăgoi” din Arad, clasa profesoarei Doroteea Gavril.
Natanael și-a început studiile universitare în cadrul Universității Naționale de Muzică din București, clasa prof. univ. dr. Viniciu Moroianu. În prezent, studiază sub îndrumarea conf. univ. dr. Sorin Dogariu și conf. univ. dr. Adriana Dogariu.
A colaborat cu Filarmonica din Arad în cadrul proiectului Tribuna Tinerelor Talente, experiență care i-a oferit oportunitatea de a evolua alături de orchestră și de a-și consolida activitatea concertistică.
De-a lungul formării sale artistice a participat la numeroase cursuri de măiestrie susținute de profesori și pianiști renumiți, printre care Nariaki Sugiura, Cristina Marton Argerich și Manuela Mihăilescu.

KINDRED VOICES | Orchestra simfonică a Filarmonicii Banatul Timișoara | Dirijor: Sebastian Zinca, soliști: Suyeon Kang – vioară, Vlad Popescu – vioară
2026-05-22 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Concertul simfonic Kindred Voices explorează ideea dialogului muzical și a afinităților expresive, reunind lucrări care pun în lumină relația dintre două voci solistice și forța discursului orchestral.
Seara debutează cu Concertul pentru două viori și orchestră de coarde, BWV 1043, în re minor de Johann Sebastian Bach, una dintre cele mai îndrăgite creații ale repertoriului baroc. Claritatea formală și echilibrul contrapunctic oferă soliștilor Suyeon Kang și Vlad Popescu cadrul ideal pentru un dialog elegant și rafinat.
Urmează „Amitié”, op. 26 de Eugène Ysaÿe, o lucrare rar interpretată, în care expresivitatea romantică și virtuozitatea instrumentală se împletesc într-un discurs intens, construit pe ideea prieteniei și a legăturii artistice dintre cele două viori.
În partea finală a concertului, Simfonia în re minor de César Franck aduce o amplă construcție simfonică, remarcabilă prin unitatea tematică și profunzimea expresivă.
Un concert care pune în valoare afinitățile stilistice și dialogul dintre epoci, sub conducerea dirijorului Sebastian Zinca.

LOLLIE TUNES | Muzică din desene animate | Recital educativ (2–7 ani)
2026-05-23 11:00 - 12:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Recitalul educativ dedicat copiilor cu vârste între 2 și 7 ani propune o incursiune ludică și interactivă în universul muzicii din desene animate, concepută special pentru a stimula imaginația și curiozitatea celor mici.
Pe scenă vor urca Ana David și Carmen Iuga (vioară), Andreea Szekeres (violoncel), Bogdan Preda (flaut) și Andreea Olariu (pian), într-un program accesibil și atractiv, realizat prin aranjamente semnate de Cristian Spătaru, adaptate nivelului de receptare al publicului tânăr.
Recitalul va fi prezentat de Ionuț Marian Pîrvulescu, care va ghida copiii prin povestea muzicii, transformând concertul într-o experiență educativă și distractivă, în care sunetele, personajele și emoțiile se împletesc firesc.
Un eveniment ideal pentru primul contact al copiilor cu muzica interpretată live, într-un cadru prietenos și plin de culoare.

SYMPHONY OF YOUTH | Concert simfonic | Orchestra Liceului de Artă „Ion Vidu” Dirijor: Cosmin Hărșian
2026-05-23 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Tinerii muzicieni ai Liceului de Artă „Ion Vidu” urcă pe scenă într-un concert plin de energie și prospețime. Sub bagheta dirijorului Cosmin Hărșian, orchestra aduce publicului o experiență muzicală captivantă, în care pasiunea și expresivitatea se împletesc într-un concert simfonic vibrant.
Soliști: Ioan Popa (clarinet), Bogdan Lupulescu (contrabas), Tudor Ionescu (violoncel), Maria Maranda Lalescu și Laurențiu Stoian (pian).
Programul cuprinde lucrări de F. Danzi, G. Bottesini, J. Haydn, F. Poulenc și A. Dvořák, promițând o seară diversă, plină de virtuozitate și dialog muzical între orchestră și soliști.
O seară dedicată talentului tineresc și bucuriei muzicii, perfectă pentru toți iubitorii de muzică.

NOAPTEA ALBĂ A MUZEELOR LA FILARMONICĂ | Proiecție de film mut, muzică live, expoziții & tururi ghidate
2026-05-23 21:00 - 2026-05-24 00:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Filarmonica Banatul Timișoara invită publicul sâmbătă, 23 mai 2026, între orele 21:00 și 00:30, la o nouă ediție a evenimentului Noaptea Albă a Muzeelor, desfășurată în Sala Capitol și Grădina de Vară. Programul propune o experiență culturală complexă, în care filmul mut, muzica live și patrimoniul cultural se întâlnesc într-un dialog artistic aparte.
În cadrul evenimentului, publicul va putea descoperi universul cinematografiei de început prin proiecția peliculei La Tour, semnată de regizorul francez René Clair.
Atmosfera cinematografică va fi completată de un acompaniament live susținut de Vlad Colar la flaut și Regina Borinov la pian. Cei doi artiști vor interpreta lucrări de Philippe Gaubert și Claude Debussy.
Publicul va avea, de asemenea, oportunitatea de a participa la tururi ghidate susținute de Daniel Igna, prin care va putea descoperi istoria, arhitectura și poveștile mai puțin cunoscute ale acestui spațiu cultural emblematic al orașului.
Expoziție „George Enescu”
În completarea programului artistic, evenimentul va include și expoziția „George Enescu”, organizată cu prilejul împlinirii a 105 ani de la primul concert susținut la Timișoara de marele compozitor român.
Expoziția din foaierul Filarmonicii Banatul Timișoara va aduce în fața publicului o serie impresionantă de documente rare și valoroase din colecția personală a lui Fabian Anton. Vizitatorii vor putea admira scrisori originale inedite semnate de George Enescu, fotografii de familie ale marelui compozitor, precum și documente și corespondențe semnate de personalități marcante ale muzicii și culturii universale, printre care Giacomo Puccini, Camille Saint-Saëns, Gabriel Fauré, Yehudi Menuhin, Sviatoslav Richter sau Mario Del Monaco, alături de numeroși colaboratori și apropiați ai compozitorului.
Expoziția va include, de asemenea, mărturii documentare privind relațiile de prietenie și colaborare ale lui George Enescu cu mari artiști ai epocii, documente referitoare la sejururile sale la Timișoara și în județul Timiș, semnate atât de compozitor, cât și de soția sa, Maruca Cantacuzino, precum și două busturi de colecție dedicate marelui muzician.

Filarmonica Banatul expune Cartea de Aur
De asemenea, Noaptea Albă a Muzeelor la Filarmonică este un pun prilej pentru public de a descoperi unul dintre cele mai valoroase repere ale istoriei Filarmonicii Banatul – Cartea de Aur, care păstrează, încă din anul 1871, semnăturile unor personalități emblematice ale muzicii, culturii și vieții publice europene, dar și ale unor nobili ai vremii. De-a lungul timpului, pragul instituției a fost trecut de artiști care au marcat istoria muzicii universale, iar numele lor se regăsesc în această impresionantă mărturie a vieții culturale timișorene: Pablo de Sarasate, Johannes Brahms, Joseph Joachim, Béla Bartók, și chiar Regele Mihai I al României. Expunerea Cărții de Aur oferă publicului ocazia de a descoperi o parte importantă din memoria culturală a Filarmonicii și din istoria artistică a Timișoarei.
Noaptea Albă a Muzeelor la Filarmonică devine astfel o invitație deschisă de a redescoperi spațiul filarmonicii dintr-o perspectivă nouă, vie și interactivă.

Intrarea este liberă.

Classic meets - Teodora Brody & Violoncellissimo & Amphitrio
2026-05-24 20:00 - 22:00 | Grădina Fila, Grădina / Cinema de Vară Capitol, Bulevardul Regele Ferdinand I, Timișoara, Timișoara
Un concert care aduce împreună muzica lui Wolfgang Amadeus Mozart și stilul lui Django Reinhardt, într-o formulă camerală cu influențe jazz.
Dirijor: Bogdan Postolache
Aranjamente: Teodora Brody
Orchestrații: Andrei Petrache
Teodora Brody – solist
Violoncellissimo – Ştefan Cazacu, Horațiu Ludușan , Radu Sinaci, Mădălina Fara, Adrian Precup și Constantin Borodin
Amphitrio – Andrei Petrache (pian), Mike Alex (bas) și Philip Goron (percuție)
From Mozart to Django Reinhardt reprezintă un nou pas în abordarea artistică a Teodorei Brody, autoarea conceptului și a versurilor, care semnează totodată viziunea și aranjamentele muzicale, în orchestrațiile compozitorului Andrei Petrache. Programul, eclectic și captivant, reunește lucrări binecunoscute: Mozart – Medley reimagined, Beethoven Reimagined: The Night – The Day, Them There Eyes, de Maceo Pinkard, Doris Tauber și William Tracey; Doina de George Enescu; Song of the Birds, de Pablo Casals, precum și celebra Honeysuckle Rose, de Fats Waller.

PERPETUUM MOBILE | Recital de pian | 4te PIANO
2026-05-26 19:00 - 20:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
PERPETUUM MOBILE | Recital de pian | 4te PIANO
Sala Capitol
26 mai 2026, ora 19:00
Manuela Iana Mihăilescu, Dragoș Mihăilescu, Dinu Mihăilescu, Ioan Mihăilescu. Patru pianiști urcă pe scenă pentru un recital care combină muzica clasică și contemporană, de la Ravel și Rahmaninov la Kurtág și Mălăncioiu. O seară în care armonia și energia pianului se împart între patru instrumentiști, oferind publicului o experiență muzicală plăcută și captivantă.

THE CLOSING PHRASE | Corul pe Voci Egale al Liceului de Artă „Ion Vidu” | Dirijor: Maria Gyuris | La pian: Elena Popa | Cuvânt introductiv: Eliana Zah
2026-05-28 19:00 - 20:30 | Sala „Mihai Perian” a Liceului de Arta „Ion Vidu”, Strada Cluj Nr. 12, Timișoara, Timiș, 300576, România
Tinerii artiști ai Corului pe Voci Egale al Liceului de Artă „Ion Vidu” aduc pe scenă un program variat, care traversează secole și stiluri, de la muzica renascentistă și barocă până la creații contemporane românești și internaționale.
Soliștii, recitatorii și percuția vor completa un spectacol expresiv și divers, cu lucrări de H. Leo Hassler, N. Porpora, F. Mendelssohn-Bartholdy, G. Mălăncioiu, R. Georgescu, O. Gjeilo, L. Bardos și alții.
O seară dedicată frumuseții vocii și diversității muzicale, în care fiecare piesă crează o atmosferă aparte.

AWAKENING | Orchestra simfonică a Filarmonicii Banatul Timișoara | Dirijor: Leo Hussain, soliști: Alexandra Conunova – vioară, Valentin Răduțiu – violoncel
2026-05-29 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Sub conducerea dirijorului Leo Hussain, concertul simfonic Awakening se deschide cu poemul simfonic „Tintagel” de Arnold Bax, o lucrare cu o puternică dimensiune evocatoare, inspirată de peisajele dramatice ale coastei britanice.
În centrul programului se află Concertul pentru vioară, violoncel și orchestră în la minor, op. 102 de Johannes Brahms, interpretat de Alexandra Conunova și Valentin Răduțiu, artiști în rezidență ai Filarmonicii Banatul în stagiunea 2025/2026. Dialogul dintre cei doi soliști evidențiază echilibrul dintre lirism și energie, într-o lucrare de o profundă densitate emoțională.
Finalul serii este marcat de „Așa grăit-a Zarathustra”, op. 30 de Richard Strauss, poem simfonic de mare amploare, remarcabil prin monumentalitatea discursului și bogăția timbrală, oferind orchestrei prilejul de a-și etala întreaga paletă expresivă.

RECITAL EDUCATIV PERCUȚIE (0-2 ani) | Sorina Savii
2026-05-31 10:00 - 11:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Un recital special conceput pentru cei mai mici spectatori, în care ritmul, sunetele și universul percuției devin o primă experiență muzicală interactivă. Sorina Săvii invită copiii și părinții să descopere lumea muzicii prin joc, mișcare și explorare sonoră, stimulând curiozitatea și sensibilitatea timpurie pentru artă.

RECITAL EDUCATIV DE PERCUȚIE (3–5 ani) | Sorina Savii
2026-05-31 11:30 - 12:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
31 mai 2026 | ora 11:30 | Sala Capitol, Timișoara
Un recital interactiv dedicat copiilor preșcolari, în care percuția devine un joc de descoperire a ritmului, sunetului și expresiei muzicale.
Sorina Savii îi invită pe cei mici să exploreze muzica prin mișcare, ascultare și participare activă, într-o experiență educativă și ludică.

RECITAL EDUCATIV PERCUȚIE (6-10 ani) | Sorina Savii
2026-05-31 13:00 - 14:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
31 mai 2026 | ora 13:00 | Sala Capitol, Timișoara
Un recital educativ dinamic, dedicat copiilor mai mari, în care percuția devine instrument de explorare a ritmului, coordonării și expresivității muzicale. Sorina Savii propune o experiență interactivă care îmbină învățarea cu bucuria descoperirii muzicii live.

Marea aventură a micii albine Mitsu | Concert & Lansare de eveniment | Dedicat Zilei Internaționale a Copilului
2026-06-01 11:00 - 12:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Marea aventură a micii albine Mitsu | Concert & Lansare de eveniment (vârstă 4+)
De Ziua Copilului, Filarmonica Banatul Timișoara a pregătit un eveniment special pentru cei mici și nu numai – premiera audiodramei „Marea aventură a micii albine Mitsu”, inspirată de volumul de poezie semnat de Mircea Dragu, publicat la Editura Humanitas Junior.
Pentru că nu există doar povești care se citesc și se ascultă, ci și povești care prind viață prin muzică, voce, și emoție, pe 1 iunie 2026, de la ora 11:00, la Sala Capitol vă invităm să pășiți într-un spațiu al imaginației și al bucuriei.
Pregătit cu multă pasiune și grijă pentru cei mici, dar și pentru părinții care cred în puterea poveștilor și a artei de calitate, evenimentul propune o întâlnire rară între literatură, muzică live, teatru sonor și animație video originală.
Publicul va descoperi culisele acestui proiect și modul în care a prins viață universul micii albine Mitsu în cadrul unei discuții cu autorul Mircea Dragu și compozitorii muzicii originale, Luca Dragu și Lukas Kohl. Conversația va fi moderată de jurnalista culturală Andreea Medinschi, una dintre vocile importante ale scenei culturale locale.
Evenimentul va continua cu un concert live construit pe baza muzicii create pentru povestea albinei Mitsu. Pe scenă vor urca:

Luca Dragu – chitară și voce
Jacqueline Kohl – voce
Radu Kis – vioară
Csaba Sánta – contrabas
Bogdan Stoenică – percuție
Lukas Kohl – pian

Animația video originală este realizată de artistul vizual Aron Bajko, completând această experiență artistică gândită ca o călătorie senzorială pentru copii și familii.
UN PRIM PAS CĂTRE UN NOU PROIECT
Evenimentul din 1 iunie reprezintă și primul pas către un amplu spectacol multimedia pentru copii, produs de Filarmonica Banatul, care va avea premiera oficială în toamna acestui an și va intra în repertoriul instituției. Spectacolul din toamnă se va bucura de participarea unor artiști ai Filarmonicii Banatul Aranjamentul muzical este realizat de Gabriel Almași.
Prin acest proiect, Filarmonica Banatul își reafirmă dorința de a crea experiențe culturale vii, accesibile și memorabile pentru noile generații și de a susține artiștii locali care construiesc, prin creativitate și colaborare, noi forme de întâlnire între public și artă.
De Ziua Copilului, vă invităm să pășim împreună în lumea micii albine Mitsu.

CRAFT MASTERS | FLORIN PAUL - violă, DANA PAUL GIOVANINETTI - pian
2026-06-02 19:00 - 20:30 | Sala „Mihai Perian” a Liceului de Arta „Ion Vidu”, Strada Cluj Nr. 12, Timișoara, Timiș, 300576, România
CRAFT MASTERS este o serie de recitaluri dedicată marilor pedagogi și artiști care au contribuit decisiv la formarea generațiilor de muzicieni de astăzi. Conceptul pornește de la ideea de craft – meșteșug artistic desăvârșit prin experiență, disciplină și transmiterea directă a unei tradiții interpretative –, punând în lumină acei maeștri pentru care scena și catedra au fost întotdeauna complementare.
Seria își propune să aducă în fața publicului personalități care nu au construit doar cariere artistice remarcabile, ci și adevărate școli de interpretare, influențând prin activitatea lor pedagogică viața muzicală din România și din străinătate. Fiecare recital devine astfel nu doar un eveniment artistic, ci și o celebrare a relației dintre maestru și discipol, dintre experiență și continuitate culturală.
Primul recital din seria CRAFT MASTERS îi are ca protagoniști pe violonistul Florin Paul și pianista Dana Paul Giovaninetti, două personalități artistice cu prestigioase parcursuri internaționale și o contribuție importantă în domeniul pedagogiei muzicale.
Cei doi artiști propun un program ce traversează universuri sonore diferite, de la sensibilitatea Sonatei Arpeggione de Schubert și rafinamentul lui Fauré, la energia intensă din Le Grand Tango de Piazzolla.

Masterclass de trompetă cu SELINA OTT
2026-06-04 16:00 - 19:00 | Timiș
Filarmonica Banatul Timișoara organizează în data de 4 iunie, între orele 16:00 și 19:00, un masterclass de trompetă susținut de Selina Ott, una dintre cele mai importante prezențe ale scenei internaționale de muzică clasică contemporană.
Originară din Austria, Selina Ott s-a remarcat la nivel mondial după ce a devenit, în 2018, prima femeie care a câștigat Premiul I la categoria trompetă în cadrul Concursului Internațional ARD de la München. De atunci, artista a evoluat alături de orchestre prestigioase precum Czech Philharmonic, Deutsches Symphonie-Orchester Berlin și Wiener Symphoniker și a concertat în săli renumite precum Musikverein Viena, Berliner Philharmonie și Concertgebouw Amsterdam.
Masterclass-ul se adresează elevilor, studenților și instrumentiștilor interesați de perfecționarea tehnicii și expresivității interpretative, oferind totodată publicului oportunitatea de a descoperi procesul artistic din spatele performanței muzicale de înalt nivel.
Profesor coordonator: Andrei Candrianu
Participarea este gratuită.

FRENCH MORNING | Concert simfonic educativ (7 - 12 ani) | Dirijor: David Crescenzi
2026-06-05 10:00 - 11:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Un concert educativ dedicat uneia dintre cele mai îndrăgite lucrări ale muzicii americane: „Un american la Paris” de George Gershwin.
Sub bagheta dirijorului David Crescenzi, Orchestra Filarmonicii invită publicul într-o călătorie muzicală plină de ritm, culoare și energie, inspirată de atmosfera vibrantă a Parisului anilor ’20. O ocazie de a descoperi felul în care muzica simfonică și jazzul se întâlnesc într-o lucrare spectaculoasă și accesibilă tuturor vârstelor.
Recomandat copiilor și tinerilor cu vâsta cuprinsă între 7 și 12 ani.

FRENCH EVENING | Orchestra simfonică a Filarmonicii Banatul Timișoara | Dirijor: David Crescenzi, solistă: Selina Ott – trompetă
2026-06-05 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Concertul simfonic French Evening, condus de dirijorul David Crescenzi, propune un program rafinat, inspirat din spiritul și culoarea muzicii franceze, completat de o perspectivă cosmopolită asupra Parisului văzut prin ochii unui compozitor american.
Seara debutează cu Suita „Masques et bergamasques”, op. 112 de Gabriel Fauré, o lucrare elegantă și delicată, în care farmecul stilului neoclasic se îmbină cu lirismul subtil caracteristic compozitorului.
În continuare, Concertul pentru trompetă și orchestră în do major de Henri Tomasi aduce în prim-plan virtuozitatea și expresivitatea solistei Selina Ott.
Finalul serii este dedicat celebrului poem simfonic „Un american la Paris” de George Gershwin, o lucrare plină de culoare și vitalitate, în care influențele jazzului se împletesc cu rafinamentul orchestral. Imagine sonoră a Parisului anilor ’20, partitura încheie concertul într-o atmosferă vibrantă și plină de optimism.

IN LUMEA LUI THEODOR | Recital de pian imersiv | Theodor Rădulescu - pian
2026-06-11 19:00 - 20:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
📍 Sinagoga din Cetate
📅 Joi, 11 iunie 2026, ora 19:00
Un concert care se ascultă altfel.
Un concert care se simte.
Filarmonica Banatul Timișoara și pianistul nevăzător Theodor Rădulescu invită publicul într-o experiență muzicală imersivă, unde lumina dispare pentru a face loc unei ascultări profunde, intime și autentice.
La intrare, spectatorii vor primi măști pentru ochi, asemenea celor folosite în timpul somnului, și vor fi invitați să audieze recitalul într-o stare de întuneric voluntar. Pentru câteva clipe, publicul va păși în universul sensibil al artistului — o lume în care muzica devine spațiu, emoție și orientare.
Fără distrageri vizuale, fiecare sunet capătă greutate, fiecare respirație a pianului devine mai aproape. Experiența propune nu doar un concert, ci o schimbare de perspectivă: o întâlnire sinceră cu muzica și cu propriile simțuri.
Programul serii traversează epoci și stări, de la arhitectura sonoră a lui Bach și eleganța clasică a lui Haydn, până la melancolia lui Piazzolla și universul cinematografic al lui Yann Tiersen.
În program, lucrări de:
J. S. Bach, D. Scarlatti, J. Haydn, Clara Schumann, Louis Moreau Gottschalk, Amy Beach, Astor Piazzolla, Samuel Barber și Yann Tiersen.
Vă invităm să închideți ochii și să ascultați cu adevărat.

VARIATIONS OF TIME | Concert simfonic educativ (12 - 18 ani) | Orchestra simfonică „Remus Georgescu” | Dirijor: Radu Popa
2026-06-12 10:00 - 11:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Un concert educativ construit în jurul uneia dintre cele mai cunoscute lucrări dedicate instrumentelor orchestrei: „A Young Person’s Guide to the Orchestra” de Benjamin Britten.
Pornind de la o temă de Henry Purcell, compozitorul creează o serie de variațiuni care pun în valoare, pe rând, culorile și personalitatea fiecărei secțiuni orchestrale.
Sub bagheta dirijorului Radu Popa, Orchestra Filarmonicii Banatul Timișoara oferă publicului tânăr o experiență muzicală captivantă și accesibilă, ideală pentru descoperirea universului simfonic.

VARIATIONS OF TIME | Orchestra simfonică a Filarmonicii Banatul | Dirijor: RADU POPA, Solist: Jan Sekaci – violoncel
2026-06-12 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Concertul simfonic Variations of Time, dirijat de Radu Popa, se deschide cu Ciaccona din Partita pentru vioară nr. 2, BWV 1004 de Johann Sebastian Bach, prezentată într-o versiune orchestrală realizată de Saito Hideo. Considerată una dintre cele mai profunde creații ale repertoriului pentru vioară solo, lucrarea înfățișează o dimensiune amplă și meditativă, păstrând în același timp forța expresivă a originalului.
În continuare, Variațiunile pe o temă Rococo pentru violoncel și orchestră, op. 33 de Piotr Ilici Ceaikovski îl aduc în prim-plan pe solistul serii, Jan Sekaci. Lucrarea îmbină eleganța stilului clasic cu lirismul romantic specific compozitorului, oferind violoncelului ocazia de a-și etala suplețea și expresivitatea.
Partea finală a concertului este dedicată Variațiunilor și fugii pe o temă de Henry Purcell, op. 34 de Benjamin Britten, cunoscute și sub titlul Ghidul orchestrei pentru tineri. Această lucrare emblematică evidențiază culorile și posibilitățile fiecărui compartiment orchestral, într-o construcție clară, didactică și spectaculoasă.

ACADEMICA BRASS | Recital de instrumente de alamă | Coordonatori: ANDREI CANDRIANU, BOGDAN DIJMĂRESCU
2026-06-17 19:00 - 20:30 | Sinagoga din Cetate, Str. Mărășești, nr. 6, Timișoara, Timiș, România
Darius Cîrstulescu, Mariia Vodovozova, Beniamin Ciobotărașu, Maksym Borinov, Luca Igna, Iris Zaha și Andrei Mihăiescu, sunt cei șapte tineri instrumentiști care urcă pe scenă pentru un recital inedit, organizat în ambianța deosebită a Sinagogii din Cetate.
Programul propune o selecție dinamică de lucrări, de la tango și jazz la piese moderne semnate de Piazzolla, Gershwin sau Elgar. O seară în care forța și strălucirea instrumentelor de alamă oferă publicului o experiență muzicală diferită, într-un spațiu istoric spectaculos.
Coordonatori: Andrei Candrianu, Bogdan Dijmărescu.

4ELEMENTS: (re)Shaping Music | Recital de flaut, pian și percuție
2026-06-18 19:00 - 20:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Matei Ioachimescu, Ioan Mihăilescu, Irina Rădulescu, Răzvan Florescu
Proiectul 4ELEMENTS: (re)Shaping Music propune un turneu construit în jurul ideii de echilibru dintre tradiție și inovație, explorând prin muzică relația dintre confortul familiarului și provocarea necesară evoluției. La intersecția dintre clasic, jazz și contemporan, recitalul dezvoltă un dialog inedit între instrumentele clasice – flautul (clasic și electrificat) și pianul – și universul complex al percuției acustice și electronice. Inspirat de simbolistica celor patru elemente fundamentale (pământ, apă, aer și foc), programul alternează momente lirice cu pasaje ritmice intense și texturi moderne, oferind o reflecție artistică asupra adaptării într-o realitate aflată în continuă transformare.

HARMONIES OF NATURE | Orchestra simfonică a Filarmonicii Banatul Timișoara | Dirijor: Rumon Gamba, solist: Timothy Ridout – violă
2026-06-19 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Concertul simfonic Harmonies of Nature, dirijat de Rumon Gamba, reunește două creații semnate de Ralph Vaughan Williams și una dintre cele mai îndrăgite simfonii ale lui Ludwig van Beethoven.
Seara se deschide cu Fantezia pe tema „Greensleeves” de Ralph Vaughan Williams, o lucrare de un lirism delicat, construită pe celebra melodie tradițională engleză.
În continuare, Suita pentru violă și orchestră mică de Ralph Vaughan Williams îl aduce în prim-plan pe Timothy Ridout, unul dintre cei mai violiști ai generației sale.
Partea a doua a concertului este dedicată Simfoniei nr. 6 în Fa major, op. 68 „Pastorala” de Ludwig van Beethoven, capodoperă a repertoriului simfonic clasic. Inspirată de natură și de trăirile compozitorului în mijlocul ei, simfonia oferă o succesiune de tablouri sonore ce evocă liniștea, bucuria și forța elementelor naturale.

MIRACOLUL MUZICII PENTRU BEBELUȘI | Recital educativ (0-2 ani) | Marta Chiș – vioară, Mihaela Faur – harpă
2026-06-20 11:00 - 12:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Un recital special conceput pentru cei mai mici ascultători, într-o atmosferă calmă și prietenoasă. Sunetele delicate ale viorii și harpei creează un univers sonor relaxant și plin de sensibilitate, menit să stimuleze imaginația și primele experiențe muzicale ale bebelușilor. O întâlnire cu muzica dedicată copiilor între 0 și 2 ani și familiilor lor.

THE RADCLIFFE PITCHES - Corul feminin a cappella al Universității Harvard | Recital coral
2026-06-20 19:00 - 20:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Corul feminin a cappella al Universității Harvard
Recitalul coral susținut de The Radcliffe Pitches aduce pe scena Sălii Capitol energia și rafinamentul celui mai vechi grup vocal feminin a cappella de la Universitatea Harvard. Recunoscute la nivel internațional pentru carisma și precizia lor armonică, tinerele artiste propun un program dinamic, interpretat exclusiv prin forța vocilor, fără acompaniament instrumental.
Evenimentul reunește piese celebre din jazz, swing și muzică pop, rearanjate special pentru această formulă corală unică. Publicul se va bucura de clasicele „Feeling Good” (Nina Simone), „Mr. Sandman” (The Chordettes) sau „Somewhere Over the Rainbow” (Judy Garland), alături de compoziții moderne precum „Dreamer” (Laufey) și „Mercy” (Duffy).
Un recital efervescent și elegant, care celebrează tradiția muzicii a cappella americane într-o interpretare de excepție.

MESSA PER ROSSINI | Concert vocal-simfonic extraordinar | Orchestra și Corul Filarmonicii Banatul Timișoara | Dirijor: Gabriel Bebeșelea
2026-06-26 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
La inițiativa compozitorului Giuseppe Verdi, treisprezece compozitori italieni ai secolului al XIX-lea — Antonio Buzzolla, Antonio Bazzini, Carlo Pedrotti, Antonio Cagnoni, Federico Ricci, Alessandro Nini, Raimondo Boucheron, Carlo Coccia, Gaetano Gaspari, Pietro Platania, Lauro Rossi, Teodulo Mabellini și Giuseppe Verdi — au creat monumentala Messa per Rossini, un emoționant omagiu dedicat marelui compozitor Gioachino Rossini.
Concepută în anul 1869, după moartea lui Rossini, lucrarea a fost gândită ca un simbol al solidarității artistice italiene. Deși premiera planificată la Bologna nu a mai avut loc, partitura a fost redescoperită după mai bine de un secol și prezentată în premieră modernă abia în 1988. Astăzi, Messa per Rossini rămâne una dintre cele mai impresionante creații colective din istoria muzicii sacre.
Publicul va avea ocazia să o audieze în cadrul concertului vocal-simfonic extraordinar ce marchează Închiderea Stagiunii 2025–2026, în interpretarea Orchestrei și Corului Filarmonicii, sub bagheta maestrului Gabriel Bebeșelea. Un eveniment de excepție, dedicat memoriei lui Rossini și spiritului creator care a unit marile personalități ale muzicii italiene.

Classic meets LEYAH - Cinestezia Symphonic
2026-07-03 20:00 - 22:00 | Grădina Fila, Grădina / Cinema de Vară Capitol, Bulevardul Regele Ferdinand I, Timișoara, Timișoara
Classic Meets Leyah – Cinestezia Symphonic aduce la Timișoara un eveniment aparte, în care emoția muzicii cinematice se împletește cu forța unei orchestre simfonice live. Pe 3 iulie 2026, în Grădina Fila (Grădina de Vară a Filarmonicii Banatul), publicul va avea ocazia să descopere universul creativ al artistei LEYAH într-un concert crossover modern și intens.
Alături de Orchestra simfonică și Corul Filarmonicii Banatul, sub bagheta dirijorului Cristian Spătaru, proiectul „Cinestezia Symphonic” transformă scena într-o experiență multisenzorială, unde muzica, imaginea și atmosfera cinematică creează o adevărată poveste sonoră. Concertul combină influențe de muzică de film, pop contemporan și orchestră clasică, într-un format inovator care apropie noile generații de universul muzicii simfonice.
Proiectul îndrăgitei artiste s-a remarcat deja experiența modernă pe care o oferă, în care orchestra, vocea, pianul și elementele contemporane se reunesc într-un spectacol memorabil.
📍 Grădina de Vară a Filarmonicii Banatul Timișoara📅 3 iulie 2026🕗 Oră acces: 20:00
🕗 Oră concert: 21:00
